FI Euroopan unionin virallinen lehti C 259/3

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 259/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

”BASILICO GENOVESE”

EY-nro: IT/00194/17.04.2001

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuotteiden tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission yksiköistä (1).

1. Jäsenvaltion toimivaltainen viranomainen:

Nimi : Ministero delle Politiche Agricole e Forestali Osoite : Via XX Settembre, 20 — 00187 ROMA Puhelin : (39-06) 481 99 68 Faksi : (39-06) 42 01 31 26 Sähköposti : qualita@politicheagricole.it

2. Hakijaryhmittymä:

2.1 : Nimi : Comitato Promotore D.O.P. Basilico Genovese 2.2 : Osoite : Via Gropallo n.10/5, I-16122 Genova, puh. (39-10) 87 62 72 2.3 : Kokoonpano : tuottaja/jalostaja (x) muu ( )

3. Tuotelaji: Luokka 1.6 — Tuoreet hedelmät ja vihannekset

4. Eritelmä:

(yhteenveto 4 artiklan 2 kohdan edellytyksistä)

4.1 Tuotteen nimi:: ”Basilico Genovese”

4.2 Tuotteen kuvaus:: Tuore, kokonainen Ocimum basilicum L. -lajin kasvi, paikallinen ekotyyppi tai alueella suoritetun valinnan myötä kehitetty.

Kasvin pääasialliset ominaisuudet ovat seuraavat:

keskikorkeasta korkeaan, kasvutapa leveä tai sylinterimäinen,

lehdistö keskitiheä,

lehden muoto soikea,

lehdissä hyvin vähän tai ei lainkaan kupruja, lehden reuna lähes ehytlaitainen,

lehtilapa litteä tai kupera,

minttuaromi puuttuu kokonaan,

voimakas ominaistuoksu.

4.3 Maantieteellinen alue:: Maantieteellinen alue, jolla Genovan basilikaa (Basilico Genovese) viljellään, on Ligurian hallintoalueeseen kuuluva Tyrrhenanmeren rannikko vesirajaan saakka. Pakkaaminen tapahtuu samalla alueella, jotta voidaan varmistaa tuotteen jäljitettävyys ja alkuperänimityksen valvonta sekä turvata herkästi pilaantuvan tuotteen laatuominaisuuksien säilyminen.

4.4 Alkuperätodisteet:: Basilikaa on viljelty jo antiikin ajoista etenkin koristekasvina sekä kasvista saatavien eteeristen öljyjen uuttamiseksi. Roomalaiset aloittivat kasvin käytön sairauksien hoidossa sen oletettujen lääkinnällisten vaikutusten vuoksi.

Kasvin nykyinen tunnettuus perustuu kuitenkin enemmän sen käyttöön ruoanlaitossa kuin lääkinnällisiin ominaisuuksiin, joita siihen luontais- ja kansanlääkinnässä liitetään.

Basilikaa käytetään etenkin ”pesto genovesen” (genovalainen pestokastike), tyypillisen italialaisen, Liguriasta peräisin olevan ja maailmanlaajuisesti tunnetun tuotteen valmistukseen. Pesto genovese valmistetaan hienontamalla ainekset puu-, marmori- tai lasinuijalla marmorimorttelissa.

Pesto genovesen pääaines on basilika, joka kerättiin perinteisesti Ligurian rannikolta. Tältä alueelta peräisin olevan basilikan aistinvaraiset ominaisuudet — voimakas ja miellyttävä tuoksu sekä minttuaromin puuttuminen — soveltuvat erityisen hyvin kyseiseen tarkoitukseen.

Vuodelta 1864 olevassa italialaisessa keittokirjassa Genovan basilika mainitaan eräissä ohjeissa, mikä osoittaa, että basilikan käyttö oli jo tuolloin yleistä. Jacinin vuonna 1883 tekemässä maataloustutkimuksessa todetaan, että basilikaa hyödettiin Ligurian rannikolla jo tuolloin pienissä kasvihuoneissa yhä kasvaneen kysynnän tyydyttämiseksi. Viljelyn ydinalue oli perinteisesti markkinoita lähellä oleva Genovan seutu; kysynnän kasvaessa viljelyalue laajeni.

Tuotteen jäljitettävyyden takaa se, että Genovan basilikan tuottajien on rekisteröidyttävä valvontaelimen ylläpitämään ja päivittämään viljelijärekisteriin. Tuottajien on lisäksi ilmoitettava vuosittain 30 päivää ennen kylvämistä kylvettävä pinta-ala, käytetyt siemenlajikkeet sekä nippujen tai kimppujen enimmäiskoko.

Heidän on myös ennen seuraavan vuoden tammikuun 31. päivää ilmoitettava tosiasiassa viljellyn ja markkinoille saatetun tuotannon määrä.

4.5 Valmistusmenetelmä:: Genovan basilikan ”Basilico Genovesen” viljelyssä käytetään Ocinum Basilicum L. -lajin siemeniä, joilla tulee olla 4.2 kohdassa (kuvaus) mainitut ominaisuudet. Viljelyyn soveltuvat vain paikalliset lajikkeet. Genovan basilikaa voidaan viljellä kasvihuoneessa, mikäli ilmanvaihto on riittävä, tai avomaalla.

Kasvihuoneessa voidaan viljellä penkeissä tai suoraan maalla.

Genovan basilikaa ei saa viljellä kasvualustalla, jonka maa on peräisin muualta kuin tuotantoalueelta.

Metyylibromidia ei saa käyttää tuholaistorjuntaan.

Vuotuinen kokonaistuotanto saa olla:

— kasvihuoneessa 7 000 kasvia neliömetriä kohti vuodessa,

— avomaalla 2 000 kasvia neliömetriä kohti vuodessa.

— kasvihuoneessa 10 kg neliömetriä kohti vuodessa,

— avomaalla 8 kg neliömetriä kohti vuodessa.

4.6 Yhteys maantieteelliseen alkuperään:: Ligurian alueelle ominaisten useiden eri tekijöiden (maaperä, lämpötila, vesi, tuuli sekä bioottiset tekijät kuten eläimet ja kasvit) omaperäinen yhdistelmä ja keskinäinen vuorovaikutus tekevät ilmastosta ja maaperästä erityisen suotuisia basilikan viljelylle. Alueen maaperän ominaisuudet rajoittavat viljeltävän kasvin valintaa. Maaperää muokataan vain basilikan sadonkorjuussa käytettävän erityistekniikan edellyttämällä tavalla kasveja vahingoittamatta. Maanmuokkauksella ja -parannuksella voidaan ratkaista rajoitettuja ja tarkkaan määriteltyjä salaojitukseen liittyviä ongelmia vaikuttamatta lopputuotteen erityisluonteeseen. Päivittäiset lämpötilanvaihtelut yhdessä veden saatavuuden ja laadun, valon ja tuulen kanssa vaikuttavat suoraan viljeltävän kasvin valintaan. Ligurian alueen maantieteellinen sijainti on suotuisa kyseisen lajin viljelylle, koska alue kulkee maankuorella yhdensuuntaisesti siten, että kasvit saavat talvellakin tuntikausia auringonvaloa. Eteläisen sijaintinsa ja erityisen kaarimaisen muodostuksensa ansiosta alue on suojassa kylmiltä pohjoisesta, idästä ja luoteesta puhaltavilta tuulilta ja hyötyy myös meren lämpötiloja tasoittavasta vaikutuksesta.

Liguriassa viljellyssä basilikassa yhdistyvät ainutlaatuisella ja jäljittelemättömällä tavalla alueen ominaisuudet, ympäristötekijät ja viljelymenetelmät. Nimenomaan Ligurian ilmasto-olosuhteet, joille ovat ominaisia voimakas valo myös talvisaikaan, vain harvoin 10 celsiusasteen alapuolelle laskeva lämpötila ja mereltä jatkuvasti virtaava leuto ilma, yhdistyvät erottamattomasti paikallisen maaperän kemiallisiin ja fysikaalisiin ominaisuuksiin sekä viljelijöiden tekniseen osaamiseen ja perinteisiin. Niiden tuloksena syntyy jäljittelemätön lopputuote, jonka aromaattiset ominaisuudet vivahteiden keskinäisten suhteiden ja annostuksen osalta eroavat muilla alueilla tuotetusta basilikasta. Vaikka Liguria kuuluukin samaan ilmastovyöhykkeeseen Lazion ja Campanian kanssa ja vaikka basilikan viljelyalueen maaperä onkin kehittynyt samalla tavoin kuin eteläisen Piemonten maaperä, Piemontessa vallitsee tyypillinen mannerilmasto, kun taas Keski-Italiassa maaperä poikkeaa muodostukseltaan Ligurian maaperästä. Siten ilmaston, maaperän ja paikallisten viljelijöiden käyttämien viljelymenetelmien yhdistelmä on ainutlaatuinen ja jäljittelemätön. Piemontessa ja muilla Liguriaan rajoittuvilla alueilla viljellylle basilikalle on ominaista minttuaromi, ja etelämmässä viljellyn basilikan aromi on selvästi vähemmän hienostunut. Verrattaessa Liguriassa tuotettua basilikaa muualta peräisin olevaan basilikaan voidaan todeta, että kasvista saatavan eteerisen öljyn määrä poikkeaa selvästi. Saanto on tilastollisesti merkittävällä tavalla suurempi, kun verrataan koko kasvukiertonsa ajan Liguriassa viljeltyä basilikaa muilla Italian alueilla viljeltyyn basilikaan. Myös eteerisen öljyn koostumus ja ainesosien suhde on erilainen, minkä vuoksi aromi on selvästi omintakeinen. Koko kasvukierron ajan Liguriassa viljelty basilika voidaan selvästi erottaa muualla viljellystä basilikasta. Jos otetaan huomioon suurempina määrinä esiintyvät ainesosat tai sellaiset ainesosat, joiden vähäinenkin esiintyminen voi vaikuttaa basilikanlehden lopulliseen aromiin, on mahdollista erottaa selkeästi Liguriassa viljelty basilika muualta peräisin olevasta basilikasta. Genovan basilikan aromin ominaispiirteet ja laatuominaisuudet syntyvät ainoastaan Liguriassa sijaitsevalla tuotantoalueella.

Basilika on eräs Ligurian alueen tunnusomaisimmista ja tyypillisimmistä kasveista ja edustaa entisajan keittiön perinteisiä makuja.

Genovan basilikan ominaisuudet — minttuaromin puuttuminen, voimakas ja miellyttävä tuoksu, vaaleanvihreät lehdet — johtuvat Ligurian alueen maaperän ja ilmaston erityisistä olosuhteista. Maaperän laatu, auringonvalo ja leutojen merituulten sävyttämä ilmasto yhdessä muodostavat kyseisen tuotantoalueen erikoislaadun. Tuotantoalueella kehitetyllä erityisellä teknisellä osaamisella varmistetaan korkea ja tasainen laatu.

Vaikka basilikan viljely onkin kansallisesti ja kansainvälisesti melko vähämerkityksistä, se on alueen tasolla tärkeä tulonlähde lukuisille maatalousyrityksille, jotka viljelevät sitä ympäri vuoden kasvihuoneissa ja kesäaikaan avomaalla. Jo 1920- ja 1930-luvuilla Finale Liguressa järjestettiin kansainvälisiä puutarhanäyttelyitä ja messuja, ja alueen kasvihuoneissa viljellyt tuotteet, basilika mukaan luettuna, saivat osakseen suurta arvostusta. Todisteita tällaisen viljelyn merkityksestä alueen talouselämälle on säilynyt näihin päiviin asti Italian maatalouden vuosikirjoissa ja muissa asiakirjoissa, joissa asiaa käsiteltiin yksityiskohtaisesti ja suurella mielenkiinnolla. Basilikalla on vielä nykyäänkin merkittävä sija Ligurian maataloudessa. Genovan basilikassa yhdistyvät ainutlaatuisella ja jäljittelemättömällä tavalla alueen maaperä, ympäristö ja viljelyperinne.

4.7 Valvontaelin::

Nimi : Camere di Commercio Industria Artigianato ed Agricoltura di Genova, Savona, Imperia e La Spezia. Osoite : Via Garibaldi n.4, I-16124 Genova

4.8 Merkintä:: Tuoreena myytävän basilikan on oltava nipuissa, jotka koostuvat kahdesta neljään lehtiparista. Nipussa on kolmesta kymmeneen kokonaista kasvia juurineen. Nippu kääritään elintarvikepaperiin, jossa on laatumerkintä D.O.P., ja sidotaan. Suuremmissa nipuissa (”bouquet”, kimppu) on yhtä monta kasvia kuin on kymmenessä pienessä nipussa.

Käsiteolliseen tai teolliseen jalostukseen tarkoitetun basilikan on oltava enintään neljästä lehtiparista koostuvissa nipuissa.

Pakkausten on oltava vaatimusten mukaista materiaalia, ja niissä on oltava laatumerkintä D.O.P. sekä yrityksen täydellinen laatumerkki.

4.9 Kansalliset vaatimukset:: —

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.